Er maðurinn ef til vill í rangri auglýsingu ? miðvikudagur , 5. maí 1999 Er maðurinn ef til vill í rangri auglýsingu ? Birtist í Mbl Ríkisstjórnin hefur gumað mjög af því að hún hafi bætt kjör launafólks með því að lækka skatta og vísar hún til þeirrar ákvörðunar að lækka skattprósentuna úr 41,88% með 5% hátekjuskatti í 38,34% með 7% hátekjuskatti . Vissulega er alltaf álitamál hvort skattalækkanir raunverulega gagnast almenningi sem kjarabætur . Það gera þær sannarlega ekki ef þær leiða til niðurskurðar á þjónustu og leiða af sér hækkun á gjöldum sem einstaklingarnir þurfa að greiða beint . Skattalækkanir geta því leitt til kjararýrnunar þegar upp er staðið . En látum það liggja á milli hluta að svo stöddu og staðnæmumst við þá fullyrðingu ríkisstjórnarinnar að hún hafi aukið kaupmátt launafólks , verkamannsins sem hallar sér ánægður fram á skófluna í heilsíðuauglýsingu Sjálfstæðisflokksins fyrir fáeinum dögum . Undir myndinni er fullyrt að laun erfiðis hans séu meiri en áður , enda hafi skattar lækkað um fjögur prósentustig . Nú er það svo að skattleysismörkin hafa ekki fylgt launaþróun í langan tíma og ættu að vera um 85 þúsund krónur en ekki 60 þúsund . En ef aðeins er litið skammt aftur í tímann , til upphafs þessa kjörtímabils , og skattleysismörk látin fylgja launaþróun frá þeim tíma , þá kemur í ljós að þau ættu að vera rúmar 70 þúsund krónur eða 10 þúsund krónum hærri en þau eru nú . Fram á þetta er sýnt í nýlegum útreikningum hagfræðinga ASÍ og BSRB , en skattahópar þessara samtaka hafa rannsakað áhrif skattkerfisbreytinga undanfarinna ára og rætt valkosti til úrbóta . Í sambandi við þessa útreikninga er athyglisvert að skoða samspil skattalækkana og frystingar á skattleysismörkum . Þá kemur í ljós að nýju fötin þeirra íslensku keisara sem nú stæra sig af kjarabótum í formi skattalækkana voru ekki efnismeiri en greindi frá í ævintýri H.C. Andersen um klæðalausa keisarann . Vitnað í skýrslu hagfræðinga ASÍ og BSRB Í skýrslu fyrrnefndra hagfræðinga segir : " ... ef skattleysismörk hefðu fylgt þróun dagvinnulauna frá nóvember 1995 til nóvember 1998 og tekjuskattshlutfallið haldist óbreytt væri meðalskattbyrði einstaklinga með tekjur undir 180.000 kr. á mánuði lægri en meðalskattbyrðin er í dag , þrátt fyrir að skattprósentan væri fjórum prósentustigum hærri . Þessu er öfugt farið með þá einstaklinga sem eru með hærri mánaðartekjur en 180.000 kr. " Nú er spurningin þessi : Hverjar eru mánaðartekjur verkamannsins í auglýsingu Sjálfstæðisflokksins ? Ef þær eru yfir 180.000 kr. kann hann að hafa hagnast á skattbreytingunni . Ef þær eru hins vegar lægri eins og hjá þorra launafólks þá hefur hann tapað . Þá er líka ljóst orðið að hann hefur hafnað í rangri auglýsingu .